khistorydata/jeongjo-sjw-relations huggingface dataset:
정조 21년
李相璜啓曰藍浦縣監李潢當日辭朝事命下矣兩司當爲署經而憲府則行大司憲宋煥箕在外執義掌令二員持平二員未差諫院則大司諫司諫獻納正言一員未差正言鄭彦仁未署經無以備員署經兩司未差之代政官牌招開政差出待下批仍卽牌招以爲備員署經之地何如傳曰與玉果縣監使之當日辭朝而正言前望單子入之待下批與行公諫臺牌招署經未署經諫臺亦令署前行公
정조 21년
李基讓啓曰正言鄭彦仁以藍浦縣監李潢署經事今方承牌而正言李東萬以其未署經不得擧行云何以爲之敢稟傳曰除署經使之行公藍浦縣監一司除署經
정조 21년
兵曹口傳政事護軍洪仁浩李益運竝單付
정조 21년
李肇源以訓鍊都監言啓曰今八月二十二日春塘臺殿座時因兵曹節目挾輩軍一百名把摠沈鐮哨官申大益率領侍衛金虎門軍九十一名把摠李熙燮哨官尹彦邦集春營軍四十五名哨官安秀民率領設布帳外排入雜人一切嚴禁而竝待標信擧行依定式北營入直標下軍三十名除標信除出千摠鄭忠達把摠鄭潤玉率領集春門外把守事畢後還入直所之意敢啓傳曰知道
정조 21년
李肇源以訓鍊都監言啓曰謹依水原府軍器新備修補數爻別單判付看役前銜將校金昌倫本局旗牌官權差待窠陞實之意敢啓傳曰知道
정조 21년
李肇源以禁衛營言啓曰謹依水原府軍器新備修補數爻別單判付看役閑良池瑞旭別武士有窠差定之意敢啓傳曰知道
정조 21년
李肇源以御營廳言啓曰今八月二十二日親臨春塘臺秋到記儒生製述時依兵曹節目銅龍門東營入直軍各留五名餘皆除出把摠尹載大哨官印時彦趙元軾率領設布帳外排立事畢後各還本處入直而竝待標信擧行之意敢啓傳曰知道
정조 21년
李肇源以御營廳言啓曰謹依水原府軍器新備修補數爻別單判付監董內監閑良李鍾泰本廳敎鍊官加設差下待窠陞實之意敢啓傳曰知道
정조 21년
李肇源以御營廳言啓曰本廳騎士將金聖彬身病甚重勢難察任改差何如傳曰允
정조 21년
右議政李秉模疏曰伏以陵園展禮聖慕克伸羽旄穩旋玉體彌康臣民慶忭中外惟均仍伏念臣不忠無狀旣不能先事而格回天心又不能臨死而殫竭臣分竟致江樓之擧乃在金陵之夕一則臣死罪二則臣死罪及奉明敎之後無大無小聚首相告懸企而苦待者惟在沁留還配之報而日暮路次杳無動靜一二傳聞轉多滋惑臣於此時如醉如狂靡所控極冒萬死呼籲於駕前而不暇顧其罪之至死矣臣聞憂深者思無所不到情急者聲不得不疾思無所不到則名臣猶有過計聲不得不疾則壯士尙或失儀況如臣學無靜定之力性有躁率之病只恐方寸之難借自干三尺之至嚴人臣之罪有一於此斧鉞亦輕負此三大罪而將安所歸哉席藁郡獄涕淚爲命惟願早伏刑章溘然無知獨賴我聖明推山藪之量沛河海之恩薄罷經宵爵秩旋仍行宮深夜溫批愈隆繼而有不敢聞之命臣他不遑恤抗顔參班旣參班矣翌日起居情禮之所不能已而今則始可以自爲之處矣嗚呼天地之於萬物豈不欲竝生而物或自殄則雖以造化之大有時而無所容其力今臣之事實類於此其敢以姑逭邦憲晏然而已乎三司之箚固未見其如何而以臣伊日擧措若無御史之糾劾則是朝廷而無法也措辭淺深擬律輕重皆不必問箚之登徹與不登徹尤非可論惟有臣亟被合被之典然後關和可重朝廷可嚴伏乞聖明亟令攸司議臣當律以昭法紀焉臣義當蹙伏俟命而一向泯默有若無事者亦有萬萬不敢猥此瀝陳唐突之罪益無所逃臣無任云云答曰省疏具悉卿懇伊夜倉卒之際擧措設有做錯旣往不必說至於責備之譴反汗之擧無非曲爲卿地兼欲事面不至於苟且且況言者之言義當受以爲謝如此看得如此推去卿豈有更事辭遜之端乎明日試士考官點下亦望安心入來仍傳曰此批答遣史官傳諭
정조 21년
丁巳八月二十一日辰時上御重熙堂禮兵房承旨入侍時右承旨李肇源右副承旨金達淳假注書尹命烈記注官金良倜記事官金履永以次進伏訖上命書傳敎曰明日別試射分所於丹楓亭不老門而丹楓亭五試官不老門三試官加望擬入事該房知悉又命書榻敎曰禮兵換房又命書榻敎曰到記儒生殿講試官以製述試官兼用上曰左承旨入侍出榻敎上曰兵曹判書入侍賤臣承命出傳與兵曹判書李祖源行左承旨李集斗偕入進伏祖源曰在前陵幸後別試射時隨駕將臣及武臣等柳葉箭一巡例爲應試宗臣儀賓及倍從文臣帿布一巡亦有應試之例今番則何以爲之乎上曰今番依此爲之可也祖源曰在前陵幸後別試射時本曹所屬雜色軍等亦有一體試放之例今番則何以爲之乎上曰今番亦爲應試可也出擧條仍命退諸臣以次退出
정조 21년
行都承旨洪明浩坐行左承旨李集斗坐右承旨李肇源坐左副承旨李相璜坐右副承旨金達淳坐直同副承旨李基讓坐直注書金履永仕柳遠鳴仕直事變假注書尹東壽仕
정조 21년
李基讓啓曰行大司憲宋煥箕在外執義掌令二員持平二員未差監察茶時之意敢啓傳曰知道
정조 21년
李肇源啓曰御營廳將官來言今日本廳軍兵日次私習云矣敢啓傳曰後日次爲之
정조 21년
李肇源以都摠府言啓曰今日入直內三廳武兼禁軍及軍兵等當爲中日習射而親臨瑞蔥臺相値不得爲之之意敢啓傳曰知道
정조 21년
李肇源啓曰壯勇大將鄭民始御營大將趙心泰明日洗馬坪試官進去矣壯勇大將所佩虎符傳令牌御營大將所佩命召何以爲之敢稟傳曰仍佩往來
정조 21년
安敬默在外代以尹東壽爲事變假注書
정조 21년
傳于李肇源曰入格儒生明日待令
정조 21년
金達淳啓曰臣與右承旨李肇源伴直矣纔已須資出去伴直無人同副承旨李基讓卽爲牌招何如傳曰允
정조 21년
李肇源以備邊司言啓曰卽見平安道義州居燕商安櫟等上言則以爲公用條四萬兩自朝家元無每年區劃者而以一千隻帽稅四萬兩以爲公用之需而每年出帽之數不過五六百隻則其間不足之數將近二萬兩而廟堂以後市所捧稅錢備帽稅不足之代後市所捧稅錢只爲四千餘兩以此捧稅無足有無於數萬兩不足之數且公用條六千兩貿銀每兩錢三兩三錢式定價之後從時價四兩二三錢每每貿納則無利亦爲五六千兩兩項負債今爲數年已至四萬餘兩之多而每年帽稅不足及貿銀時無利殆近二萬餘兩商勢更無餘地擔當無路冬行迫頭束手罔措帽稅不足數及貿銀時無利等兩項弊瘼特令變通爲辭矣近來帽隻之未準千數此是我國商賈輩用奸之致豈眞由於彼中造帽之數不能準千隻而然歟年前以帽稅之減縮貸下關西官銀以充公用不足之數者已過累萬雖曰許貸還報無路則其實白給若此不已則關西官銀勢將靡有孑遺而止寧不寒心不得已復設後市而交易物貸使之不必如前定數仍令灣尹隨時通變無敢以公用四萬兩不足之意更報廟堂如是定制未及數年有此猥濫之籲民習極可痛惡至於銀價事當初銀一兩以錢三兩三錢許貿者此實出於爲渠輩優厚顧念之意而今乃以不足之心奔走京鄕必欲增價者寧不駭痛之甚乎物之貴賤物之情也見今銀價之比前差踊雖或然矣貴之徵賤旣貴矣豈無賤之之日乎隨其訴每欲添給則其求也必無已此係難繼之道亦是難從之請兩項事竝置之何如傳曰允
정조 21년
李肇源以備邊司言啓曰卽見宮底典僕李弘弼等上言則以爲以懸房事言之當初造家之時許多物力無路拮据懸房文書典當出債七千兩六十戶分用造家每日所出之利專歸於債主徭役與他懸房無異且鄕屠肆革罷之後姑無自廟堂給代稟處之事一依鹽醢廛還退時例戶惠廳移送成均館錢中以七千兩無邊貸下則以此七千兩還報債主成均館所納錢每年一千兩式流伊備報鄕屠肆則二十一處雖難盡爲復設元泮人七處屠肆依舊自在依此例就其可設處復設爲辭矣當初懸房之加出一處特出於爲渠輩資生之聖意而今於幾年之後乃以造家時債物爲言者極涉猥濫至於戶惠廳七千兩公貨推移許貸決是行不得之事外方屠販今旣革罷且當申禁至嚴之日無論多少許令復設非所可論上言內辭緣竝置之何如傳曰允
정조 21년
李肇源以備邊司言啓曰卽見都下冶匠朴永煥等上言則以爲無賴之徒稱以破鐵廛橫占中方鐵積峙操縱價直踊貴貿買亦難將未免束手廢業之境一依丁未判下與壬子回啓決給爲辭矣丁未壬子雖曰有決給壬子之後又自廟堂不爲許施則其意豈徒然哉見今六矣外百物擧皆通共而今乃一事二事各隨所訴欲副其願則國家法令民豈信之乎此等處決不可撓改上言內辭緣置之何如傳曰允
정조 21년
李肇源以兵曹言啓曰全羅道古阜居幼學朴震郁長興居幼學文昌祚京畿砥平居幼學權時元等上言啓下臣曹而限內不爲現身依定式竝勿施之意敢啓傳曰知道
정조 21년
李肇源以訓鍊都監言啓曰依下敎御軍幕待令本局帳幕軍洪得喜金應鐵等處各木綿一疋施賞之意敢啓傳曰知道
정조 21년
李肇源以御營廳言啓曰依下敎本廳帳幕軍全景福李枝弘等處各木一疋分給之意敢啓傳曰知道
정조 21년
丁巳八月二十二日辰時上御春塘臺瑞蔥臺秋到記分製講入侍時行都承旨洪明浩行左承旨李集斗右承旨李肇源左副承旨李相璜右副承旨金達淳同副承旨李基讓記事官柳遠鳴假注書尹命烈記注官金良倜記事官金履永原任直閣徐榮輔南公轍金祖淳原任待敎李存秀以次侍立上具平戎服御大次敎曰承旨先拜除之又敎曰儒生使之入就拜位引儀引試官以下入就拜位考官兼讀券官行吏曹判書閔鍾顯行大司成趙鎭寬直提學李晩秀對讀官行副護軍朴宗來刑曹參議李泰永檢校待敎沈象奎副司果朴鍾淳試射考官領敦寧府事金履素行大護軍趙心泰行護軍李書九參考官行副護軍兪漢寧申大年金益彬朴應浩丹楓亭分所試官行上護軍鄭民始行護軍李漢豐申大顯行副護軍李周鳳訓鍊正白東運不老門分所試官行護軍徐有大行副護軍南志默內乘李惟秀以次就拜位唱四拜行禮訖命官以下進伏履素曰日間聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣上曰昨今年瑞蔥臺試射時每値雨來朝亦有雨意矣今則開霽矣上曰卿其就座命鍾顯鎭寬分書御題擬沛張良請使人先行爲五萬人具食箋達淳跪啓傳敎懸題訖上曰講考官加差分設而冊則以詩傳受講可也命書榻敎曰行工曹判書金文淳殿講考官加差下仍命開講生員天命翊等以次應講上曰射員整齊卽爲發射可也肇源跪啓宰樞執鼓應射人以次發射敎李祖源曰信箭宣傳官之換告上下馬號令萬萬駭然事過後決棍三十度卿之用棍太輕故渠輩擧行如此各別嚴治可也命書榻敎曰行護軍洪仁浩李益運行副護軍李勉兢宋銓假承旨差下前注書金履永還差先入侍後謝恩上曰試官詣丹楓亭擧行而自侍衛武臣先爲呼名左承旨同副承旨分詣丹楓亭不老門洪仁浩爲製述試所承旨宋銓爲殿講執冊承旨可也上曰武臣今旣畢射貫革撤去肇源啓請拾箭上曰帿布應射人中未閑射技者使之自不而當射人則出去整齊可也以次放射訖肇源啓請拾箭上曰試射頒賞當於試放頒賞日同爲之入格人無或等待姑爲退去事分付該營可也敎心泰曰洗馬坪中巡時立幾貫革乎心泰曰中巡立二十四貫革矣命書榻敎曰明日洗馬坪分所試放時命官領敦寧進去考官壯勇大將御營大將都監中軍摠戎中軍爲之參考官行副護軍金益彬朴應浩僉知鄭學畊任聖說爲之貫革則立二十貫革上曰應講人中通栍幾人乎相璜曰三通一略二人矣上曰比較斯速爲之冊則以周易受講可也比較訖上曰講居首人下番翰林呼新來履永承命出塗墨進退上曰使之進前李惟采進奏姓名上曰爾居在何處惟采曰居仁川矣上曰誰之族乎惟采曰前正言李垿之族矣命退上曰試官來待鑄字所試所承旨待捧券詣閤可也仍還內諸臣以次退出
정조 21년
丁巳八月二十二日申時上御便殿秋到記科次入侍時右承旨李肇源記事官柳遠鳴記事官金景煥記注官金良倜讀券官行吏曹判書閔鍾顯行大司成趙鎭寬二直提學李晩秀對讀官行副護軍朴宗來刑曹參議李泰永檢校待敎沈象奎副司果朴鍾淳以次進伏訖上敎肇源曰試券畢捧乎肇源曰限前所捧十二軸限後則八十一張矣敎鍾顯曰今日表題果難做乎鍾顯曰然矣命考券上曰限後試券第爲分考此是初不塡字軸者雖有合作不可賜第而如有超出之作則置諸賞格秩無妨矣考券訖書等三下坼榜命書傳敎曰秋到記殿講居首幼學李惟采製述居首生員李錫祜竝直赴殿試講之次幼學李秉溫製述之次生員徐有望竝直赴會試製述之次生員金炳翼給二分講略粗製述次上各紙二卷筆三枝墨二笏賜給又命書傳敎曰入格儒生明日待令上曰假承旨洪仁浩李益運李勉兢宋銓減下出榻敎命試官先退敎肇源曰明日洗馬坪試放時爾當進去因此留門出去待曉進去而今日坐直則政院入他承旨牌招啓辭自金虎門牌招可也仍命退承史以次退出
정조 21년
都承旨未差行左承旨李集斗坐右承旨李肇源坐左副承旨李相璜坐右副承旨金達淳坐直同副承旨李基讓坐直注書金履永仕柳遠鳴差祭假注書呂東植仕直事變假注書尹東壽仕
정조 21년
李基讓啓曰卽者義禁府都事來言上言回啓當於限內擧行而知義禁趙心泰洗馬坪試官進去同義禁權裕韓用龜俱有臣病只有判義禁閔鍾顯一員不得備員擧行云同義禁權裕韓用龜竝卽牌招以爲擧行之地何如傳曰允
정조 21년
傳于李集斗曰諸承旨持公事入侍
정조 21년
傳于李集斗曰入格儒生入侍
정조 21년
注書柳遠鳴差祭代以呂東植爲假注書
정조 21년
吏曹口傳政事以林弘遠爲健元陵令曺晦振爲參奉
정조 21년
李基讓以洗馬坪試所命官意啓曰今此試放時以二十貫革今日內勢難畢試二貫革加設之意敢啓傳曰知道
정조 21년
李肇源以兵曹言啓曰忠翊衛將趙命鎭身病猝重時月之內無望供職呈狀乞遞實病旣如此則輪番之任不可久曠改差何如傳曰允
정조 21년
李基以刑曹言啓曰卽接照訖所移文則春川尹往欽爲其姪浩代講金川李東錫爲其妹夫羅應奎代講順川姜翼文爲其弟相文代講俱爲被捉於一所豐川金洛黃州鄭鎭化水原李東炯等以疊講亦爲被捉於一所白川金載璞黃州邊聖湜砥平崔鍵永柔李亨源等以疊講被捉二所平壤申應夢亦以疊講被捉於四所竝爲移送本曹矣謹按律文則大典通編諸科條有曰科場用奸者邊遠充軍照訖代講人限己身充定水軍疊講罪人金洛全羅道海南縣鄭鎭化康津縣李亨源興陽縣李東炯平安道渭原郡崔鍵昌城府邊聖湜慶尙道熊川縣金載璞咸鏡道三水府申應夢富寧府借講罪人羅應奎慶尙道機張縣竝以科場用情律邊遠充軍自臣曹押送借講罪人尹浩姜相文等方在本邑云令各該道臣擧行事發關分付代講罪人尹往欽李東錫姜翼文等限己身充定水軍而令兵曹定配所押送之意敢啓傳曰知道
정조 21년
戶曹啓目粘連西部居幼學柳𤤤上言內辭緣楊州土地事其稱冤不是異事令本道詳査決給勳府土地事令本府査實覆啓之意分付何如判付啓伸雪之後籍産之還給法律卽然贈吏判柳夢寅家未推田土嚴飭該府該道斯速出給後草記或狀聞使幾百年後拔例昭釋之擧不至於無實之科爲旀因此思之故相許積復官後籍産尙未出給云本曹知悉依法典擧行爲良如敎
정조 21년
吏曹啓目粘連興陽居幼學金德五上言事係特恩臣曹不敢直請許施上裁何如判付啓知樞之孫不可爲知樞乎況百歲老人尤當拔例優待令該曹口傳付知事事分付爲良如敎又啓目粘連瑞山居生員金忠柱上言云云今此忠柱之呼籲殊甚猥越勿施何如判付啓贈單之二十年不下云者事甚可惑詳考卽爲草記爲良如敎又啓目粘連洪州居權𠇟上言云云權重彦之除授僉知的實是白乎矣朝官年八十者每歲首例爲狀聞加資而重彦之獨漏於昨年抄啓之時事甚斑駁是白乎所見漏委折移關該道使之査實狀聞後更爲稟處何如判付啓應資人之公然見漏必是該邑之不察委折査問後使道臣狀聞爲旀老人之事有不可知前僉知權重彦老職詳考前單卽爲下批爲良如敎又啓目粘連木川居幼學曺光福上言內云云月給米醬非臣曹所管置之以推榮言之年前因金慶麟之外孫曺光裕上言慶麟三代推榮卽爲啓下以待光裕之來尋至于今終不來尋是白如可曺光福又此呼籲是白乎所慶麟推榮敎旨今方出給於光福而今又無難煩瀆不可以鄕曲蚩氓不識事體置而不論曺光福段分付該道臣處各別嚴勘何如判付啓斗米之不給査問該道爲旀追榮官敎之過五年尙不出給使安寶敎旨爲吏曹掩置之物者萬萬痛惡令刑曹嚴覈重繩後啓聞以爲懲後之地爲旀其時不察之判堂從重推考爲良如敎又啓目粘連稷山居幼學朴基復上言云云朴承宗以昏朝首相沈酣富貴進不能悟主退不能潔己至有三昌之竝稱則追削之典亦其自取而第其生也有拱護西宮之意其死也有不可苟活之語父子竝命足見本心故自癸亥以後伸雪之論果有甲乙之矛盾今此後孫呼籲之際所引諸臣之言皆有可據恐不可直歸之於欺罔猥越之科是白乎矣此係百年前久遠之事不可不審愼議于大臣處之何如判付啓久遠之事雖難輕議而幽菀之幾百年未伸合有商量之道是隱乙喩問于大臣及曾經吏判收議後更爲啓聞爲良如敎
정조 21년
兵曹口傳政事加設知事單金麗涵
정조 21년
金達淳以吏曹言啓曰因忠淸道瑞山居生員金忠柱上言臣曹覆啓判付內贈單之二十年不下云者事甚可惑詳考卽爲草記事命下矣招問金忠柱則以爲其祖故同知晉慶及其從弟故同知復慶丙申年分追贈單子同時入啓俱未蒙啓下矣至於年前復慶之子漢龜上言得蒙追榮之典而忠柱則居在鄕曲且有事故趁未上言未蒙許施之恩典今始來籲云本曹則別無可據文蹟矣敢啓傳曰後日政卽爲下批可也
정조 21년
禮曹啓目粘連龍仁幼學安錫光上言其先祖贈左贊成弘國戰亡一節改錄其年月事蹟以爲憑信之地事更考事蹟從實釐正何如判付啓更考公私文績如可釐正釐正之意分付內閣爲良如敎
정조 21년
漢城府啓目安城居草土金宗洙上言內辭緣令道臣各別査實覈出首犯依律勘處以爲懲後之意分付何如判付啓彦城之家有此擧旣聞之後毋論訟理之如何民習痛惡令道臣査實痛治後狀聞事分付爲良如敎
정조 21년
禁府啓目向前考喧都事李尹象基等原情云云傳旨內辭緣泛稱遲晩竝只刑推得情何如判付啓猥濫鳴錚之習不可不禁乙仍于今番雖嚴飭而江以北部字內之擊錚不啻夥然渠輩旣不能禁於未然則但當從實移送該曹以聽處分是去乙不此之爲任其府隷之操縱只以一名移送有若存拔然者大關後弊特以渠輩信地之稍遠除之屬耳十分參酌竝只以公罪區別功議勘處後復若此則別樣重勘斷不可已此意竝以嚴飭分付放送爲良如敎又啓目向前藍浦前縣監權襈原情云云問目內辭緣泛稱遲晩刑推得情何如判付啓觀此爰辭事實差爽其後該倅拿問後同爲議處此囚姑爲放送爲良如敎又啓目向前靑陽前縣監黃道源原情云云問目內辭緣泛稱遲晩刑推得情何判付啓除刑推議處爲良如敎
정조 21년
刑曹啓目衛外擊錚人陸召史依先朝受敎爲先放送是白在果所供如此上裁何如判付啓駕側鳴錚所見甚切雖有別般呼冤之端而然是隱喩付之道臣詳査狀聞爲良如敎又啓目粘連寧遠郡殺獄罪人朴尙七獄事不敢論斷上裁何如判付啓前此似此之獄多從輕典非屈法也亦非顧藉也且況意不在於必殺卿等之見同然以此以彼依前此似此之獄施行無所不可寧遠朴尙七嚴刑減死定配事分付爲良如敎
정조 21년
丁巳八月二十三日辰時上御誠正閣諸承旨持公事入侍入格儒生同爲入侍時行都承旨洪明浩行左承旨李集斗左副承旨李相璜右副承旨金達淳同副承旨李基讓記事官金履永金景煥記注官金良倜檢校待敎沈象奎以次進伏訖相璜讀奏慶尙監司李亨元狀啓興海郡守鄭致愚到任事集斗讀奏江原監司徐有防啓本遺棄兒給物數爻開錄事基讓讀奏江原監司徐有防啓本罪人同推開坐事命書判付訖上曰都承旨如無公事入格儒生使之進前各問姓名可也生員李錫祜徐有望金炳翼進士金聖球以次進奏姓名上曰應講儒生昨旣登筵不必進前只令領賞而出及第與給分者先出可也明浩曰臣於今番秋夕健元陵祭享以獻官進詣矣贊者笏記有所誤換臨時釐正享禮雖已順成而初未申飭臣固不勝惶悚贊者之不能審察笏記致有做錯事甚未安本陵官之常時不能檢飭亦爲駭然竝從重推考守僕輩令攸司從重科治何如上曰贊者比之寢郞猶有間隔而其在重祀典之道聞甚竦然當該寢郞爲先汰去令該府拿問嚴處仍令該曹口傳差代贊者不可以公罪闊略罷職雖以獻官言之難免不飭之失卿亦罷職可也出擧條達淳曰蜂峴摘奸取稟尙未允下何以爲之乎上曰兼史一人進去上命退諸臣以次退出
정조 21년
丁巳八月二十三日辰時上御重熙堂左承旨入侍時行左承旨李集斗記事官金履永編修官卜台鎭記事官金景煥以次進伏訖上曰今番場中所聞何如云耶集斗曰未及出去故未有所聞矣上曰開門之早果爲便士之道乎集斗曰誠然矣上曰監司之主試果何如也集斗曰一時權宜之法不妨如此而稍久則易生弊恐難永永遵行矣上曰注書之着儒巾入場屋終日聞甚駭然故事承旨獨爲摘奸而宣傳官史官則必與中官偕往此所謂內摘奸則史官之獨往亦非古也年前李翼晉以史官坐交椅受堂上試官禮數前式年史官受臺監禮數是甚事體乎上曰安東年事有所聞耶集斗曰嶺南之地中央皆沙石之地今年不掛鎌處居多云而至於安東峽野相半故雖在常歲田災爲多今年似尤夥然矣上命退承史以次退出
정조 21년
都承旨未差行左承旨李集斗坐右承旨李肇源坐直左副承旨李相璜坐右副承旨金達淳坐直同副承旨李基讓坐注書金履永仕柳遠鳴差祭假注書呂東植仕直事變假注書尹東壽仕
정조 21년
傳于金達淳曰禮房承旨馳詣懿陵奉審摘奸以來
정조 21년
李肇源啓曰昨日洗馬坪別試射時命官及承旨進去一依親臨例擧行則事體何如而宰樞執鼓放數執鼓等節宣傳官及訓鍊院官員當爲擧行而初不待令雖以兵曹言之各項差備亦不知委事之駭然莫此爲甚當該兵曹堂上從重推考不爲待令之行首宣傳官及宣傳官訓鍊院正所當重勘而本院請推之外無他可施之罰何以爲之敢稟傳曰允該房承旨亦爲推考雖非兵曹之知委如此應行之事何敢不爲待令乎行首宣傳官訓鍊院正先汰後拿令該曹口傳差代不爲知委之承傳宣傳官掌務宣傳官頒賞日記過待令可也
정조 21년
吏曹口傳政事健元陵令林弘遠監察鄭亮采相換健元陵參奉曺晦振監役權中執相換
정조 21년
以江華留守申光履狀啓本營軍兵及屬邑斥堠伏兵試射放得中人役姓名修成冊上送事傳于李肇源曰入格人等依後錄以本府所在弓箭木布施賞後狀聞而今番試射在本府卽罕有之擧意亦在於慰悅而及第不出甚可惜也更爲試取之類卿其更試柳葉箭一巡而二中以上則後錄狀啓一中則內下筒介一部不中者弓箭一部賞給事回諭
정조 21년
李肇源以兵曹言啓曰訓鍊正前望中在京無故之人只有二人以二望擬入之意敢啓傳曰知道
정조 21년
兵曹口傳政事以鄭學畊爲宣傳官以李石求爲訓鍊正
정조 21년
以西部居柳復英等上言回啓傳于李相璜曰禮判昨年專掌擧行矣此回啓出給詳問事實筵稟後成冊釐正
정조 21년
以忠淸監司韓用和狀啓溫陽郡守洪秉周以不當引義之事擅離職次爲先罷黜其罪狀令攸司稟處事傳于李相璜曰其代令該曹口傳差出待下批明日辭朝該倅所爲雖異於投印亦與投印無異拿問委折如果投印勘以當律事分付
정조 21년
吏曹口傳政事以趙翼鉉爲溫陽郡守
정조 21년
金達淳以奉常寺都提調提調意啓曰東籍親耕田所種唐黍粘粟稻豆太五種今八月晦間當爲成熟之意敢啓傳曰攝刈
정조 21년
李肇源以兵曹言啓曰因刑曹草記今番照訖講時代講罪人春川尹往欽金川李東錫順天姜翼文限己身充定水軍事啓下矣尹往欽全羅道順天府水軍充定李東錫海南縣水軍充定姜翼文平安道三和府水軍充定竝定驛子押送之意敢啓傳曰知道
정조 21년
李肇源以兵曹言啓曰依下敎承政院軍士房書吏廉得範朴弘修丁文九張錫圭等各決棍十度牌頭吹螺赤李春根決棍十五度之意敢啓傳曰知道
정조 21년
李基讓以義禁府言啓曰時囚罪人李尹象基原情公事判付內猥濫鳴錚之習不可不禁今番雖嚴飭而江以北部字內之擊錚不啻夥然渠輩旣不能禁於未然則但當從實移送該曹以聽處分不此之爲任其府隷之操縱只以一名移送有若存拔然者大關後弊特以渠輩信地之稍遠除拜之屬耳十分參酌竝以公罪區別功議勘處後復若此別樣重勘斷不可已此意竝以嚴飭分付放送事命下矣取考律文則大明律制書有違條有曰凡奉制書有所施行而違者杖一百矣李尹象基各杖一百以公罪收贖而尹象基十四代祖坤佐命功臣永安尉異姓五寸親云公議各減一等杖八十以公罪收贖李無功議云杖一百以公罪收贖竝放送之意敢啓傳曰知道
정조 21년
李肇源以禁衛營言啓曰本營分授南山九嶷峯東邊體城頹圮處今已畢築把守軍兵依例撤罷之意敢啓傳曰知道
정조 21년
領敦寧府事金履素箚曰伏以昨於射放畢試之後伏聞兵曹試記之有違例者臣之昏謬不察已萬萬悚懍而該曹擧行之顚錯亦甚駭然矣蓋隨駕軍兵諸名色中先受賞典者皆當不赴於射放故司僕所屬及前排吹鼓手等名色則兵判旣承勿許更參之敎只以雜色軍應試至出擧條而今忽於諸名色中拈出司僕所屬名色修送試記與他不受例賞者混同應試大是疎忽如以見拔之前排吹鼓手謂因下敎而勿論則今此混入之司僕所屬又豈可以雜色而許赴乎別試事體本自不輕則親承筵敎又出擧條而及其奉行斑駁矛盾殊欠審愼之義此不可以一時失檢置之當該兵曹判書李祖源亟施問備之典司僕所屬名色入格試記拔去以爲警飭釐整之地恐不可已矣取進止答曰省箚具悉卿懇別試射之命官試取體重無異親臨而應試之斑駁有關國體箚辭依施不能察推之該房承旨亦爲推考仍傳曰此批答遣史官傳諭
정조 21년
丁巳八月二十四日辰時上御重熙堂軍士房承旨入侍時右承旨李肇源假注書呂東植記事官金景煥吳泰曾以次進伏訖上曰昨日試放果如儀整齊乎肇源曰臣與命官終日不敢離設座之前矣上曰領敦寧箚辭所謂兵判做錯緣何而然耶肇源曰試放中司僕所屬不當入而入故也上命書箚批上敎泰曾曰爾旣以摘奸史官進去則所捉者只遐方無知之徒乎泰曾曰書手則幾徧場而若僞造照訖帖則京儒無此等事矣上命書榻敎曰二十六日以前連値齋日頒賞殿座當於晦前爲之領賞人等下敎前勿爲等待事知委肇源曰二十二日別試射時隨駕畿營將校中一名應試入格而別單今日始爲修正以來事甚稽忽別單則捧入而該道臣推考何如上曰依爲之出擧條命退承史以次退出
정조 21년
行都承旨徐邁修坐行左承旨李集斗坐右承旨李肇源坐左副承旨李相璜坐直右副承旨李海愚坐直同副承旨金達淳坐注書金履永仕柳遠鳴差祭假注書呂東植仕直事變假注書尹東壽仕
정조 21년
藥房提調李時秀行左承旨李集斗啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 21년
李海愚啓曰行大司憲宋煥箕在外執義掌令二員持平二員未差監察茶時之意敢啓傳曰知道
정조 21년
李肇源啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 21년
金達淳啓曰綾安府院君具思孟西原府夫人韓氏平山府夫人申氏墓遣近侍致祭事禮曹單子啓下矣何承旨進去乎敢稟傳曰左承旨進去
정조 21년
李相璜啓曰同副承旨李基讓今日不爲仕進卽爲牌招何如傳曰許遞與都承旨未差之代前望單子入之待下批牌招察任
정조 21년
以洪秉周成肯柱沈來永沈鑏白東運囚單子傳于金達淳曰今日捧供
정조 21년
吏曹口傳政事健元陵令鄭亮采漢城庶尹尹耆東相換
정조 21년
李肇源以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 21년
李肇源以兵曹言啓曰來九月十月當上番騎兵二百四十二名依定式本曹點考後仍令該曹襦衣題給之意敢啓傳曰知道
정조 21년
李肇源以御營廳言啓曰本廳哨官李恒運受由下鄕過限不來汰去之意敢啓傳曰知道
정조 21년
禁府啓目溫陽前郡守洪秉周原情云云傳旨問目內辭緣泛稱遲晩刑推得情何如判付啓道伯旣定兼官使之察任則亦難擅行實異投符而狀語論列旣如許其間必有妄率之擧而然區別功議考律勘放後草記爲良如敎又啓目前行首宣傳官沈鑏前訓鍊院正白東運等原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允爲旀今明連値齋日以草記勘放爲有矣功議段區別減等爲良如敎又啓目健元陵前令成肯柱前參奉沈來永等原情云云傳旨內辭緣泛稱遲晩竝只刑推得情何如判付啓除刑推議處照律爲旀區別功議草記爲良如敎
정조 21년
丁巳八月二十五日辰時上御重熙堂軍士房承旨入侍時右承旨李肇源記事官金履永記注官金良倜記事官吳泰曾以次進伏訖上曰監試榜何當出云耶肇源曰明早當出云矣上曰陞補昨果設行耶肇源曰然矣上曰左承旨入侍賤臣承命出傳左承旨李集斗進伏上曰近來朝廷全不留心於格例間事所貴乎曾經翰注者以其練達朝體而近來翰注纔經當日筵席則以當日無事爲幸而至於如何爲曲拜如何爲分左右如何分楹內外等節不究其法意之所在一向倀倀做去爲承宣者亦莫不然豈不悶然乎聖人亦云據於德而威儀維德之隅若不先正其廉角則德安所據哉故入太廟每事問格例之不可忽蓋如是矣我國謂之胥吏之國者以其胥吏之綜練法例爲官長者必從而問之故也近來則胥吏亦無以綜練見稱者直緣自傔從未嘗擇人故胥吏之由此差役者自不免若是鹵莽傔從之不擇亦緣今人之不及古人其勢然也大抵弊源專出於士大夫之不讀書史記姑舍是至如經書雖不能心得而體行如守僕輩之笏記不可一日不講故如故相趙顯命徐志修輩雖非學問從事者而平居常誦經書至於小注而不遺當世之俗槪可知也一自乙亥以後全未聞留心經術者而近日無論此邊彼邊皆以經傳屬之弁髦何責乎邪學之滋起乎至於日前表題滿場皆云昧解寧不寒心集斗曰非但昧解所作亦不成說自上右文之治何如而功令之文亦若是莽拙臣誠莫曉其所以然矣上曰此皆不讀書之致予之讀書也雖未能字會句解而每讀十數遍覆以書板如無書板覆以他冊本文章句字劃偏旁莫不森然羅列於書板他冊之上以至夜寢朝起莫不恍然現在於心目之間若其畢竟成就無論經史八家各隨其才稟之高下而融液通貫之效專在於讀書山林閭巷豈曰無眞箇讀書之士而至如近日石竇之內科場之間滔滔者流安可與共成右文之治哉集斗曰德行爲本文藝爲末近來士大夫全無勅躬務本之人其於文藝又可知也今日急務似莫若先務小學之工自愛親敬長隆師親友之道講明得熟矣上曰往在先朝董率文敎非不至矣章甫往往有不識表規者先做虛套及其入場只要塡却數字以此入格者有之其莽劣如此而其中專門善手亦多有之近來名以科儒者孰不知進賀請謝之規式而亦無有嶄然卓出者至以人品言之喜脫略病繩墨者亦不無可觀者存而近世則人人皆同泯然一包歷觀今古人才之杳然必無如此之時矣集斗曰脫略繩墨者往往有之則可要之不如拘檢者多矣上命退承史以次退出
정조 21년
丁巳八月二十五日午時上御誠正閣右副承旨入侍時右副承旨李海愚記事官金履永金景煥記注官金良倜以次進伏訖上曰京畿監司廣州留守入侍出榻敎賤臣承命出與京畿監司李在學廣州留守洪檍偕入進伏上敎在學曰沿路諸邑舊還蕩減事果如何區處在學曰今番行幸沿路諸邑舊還蕩減新還除耗事下敎矣還案中餉穀石數雖不甚多若或一減一存恐有吏緣爲奸民未蒙惠之患而旣係軍餉與他自別故臣不敢竝請蕩減矣上曰一體蕩減可也出擧條在學曰今番蠲惠傳敎中金浦富平安山等邑民人皆蒙當年還耗除減之惠而陽川不入於其中故敢此仰達矣上曰一體施行可也出擧條在學曰陽川金浦富平安山等四邑當年還耗除減事下敎矣耗條中臣營所管各樣穀物皆是逐朔支放之資不可不給代需用雖以已例言之在前如此之時亦有自廟堂區劃給代之事故敢此仰達矣上曰令廟堂草記可也出擧條上曰黃白充丁事果何以査正耶在學曰此事實難釐正矣上曰守摠兩營保軍之多實爲莫大之痼弊蓋京營保軍爲十數則營門各邑轉加其數幾乎倍蓰畿營則徐龍輔按道時略加釐正而八道蓋莫不然先自本數釐正然後庶爲革弊源之道矣旣以此事有別遣繡衣之敎則令不可不信繡衣下去之前各別釐正不至執頉可也檍曰黃口容或易査而白骨尤難査出各邑雖行里代丁之法而自本里匿置者亦多矣上曰然里代之法最勝故李宗城之按箕營也通一道行此法至今收效云矣上敎檍曰卿則可以便養矣何當下去而內行亦爲率去耶檍曰臣則非久當下去而內行則賤息輩自可同去矣上曰卿之陪往亦何妨耶旣過回婚禮三子俱着帽團聚一府是何等福力也府中凡百果如何檍曰臣旣新到且文簿自舊留守處尙未收致姑莫知裏面之如何而餉穀之漸縮實爲難處云矣上曰添餉條不得自本司取用此後則似勝於前日矣在學曰臣伏承儒生應製校卒試射依昨年爲之之下敎而應製有昨年之例試射則無之何以爲之乎上曰斥堠伏兵及擧行校卒以一中以上修試記以入廣州則只以官屬修成冊以入儒生待下御題列邑修上畿營廣州則直上而各書臣謹封可也在學曰陽川富平有改量之敎而此事決難善成富平前倅鄭東協亦非疎闊底人而未及式年其弊已如此且物力之多殆近三千緡如陽川小邑何以經紀乎上曰民旣以此爲請則烏可不許乎然改量或不能爲査陳斷不可已且如富平倅之勤幹者不肯爲而誰可爲之乎檍曰量田果是極難爲之事臣之在錦營時欲行量田之政與文義倅李基讓相議深知其裏面者惟此一人矣上曰此人左相薦之而未知其爲人之如何果何如人也檍曰爲人質實周通又能文能解事矣上曰今番加資亦莫非有數存焉矣檍曰本府出鎭後公都會年年設行事定式而乙卯條設行時其時判官出自內閣爲參試慶安察訪卽本府屬故亦爲參試丙辰條則前留守臣徐有隣不爲擧行今年則若無事故當爲設行而時判官旣是蔭官恐不可參試本府衙門雖尊異於道伯則各邑守令直自臣營發關差定有難擅便敢此仰達矣上曰令該曹稟處可也出擧條上命退諸臣以次退出
정조 21년
行都承旨徐邁修坐行左承旨李集斗坐右承旨李肇源坐直左副承旨李相璜坐右副承旨李海愚坐同副承旨金達淳坐直注書金履永仕柳遠鳴病假注書呂東植仕直事變假注書尹東壽仕
정조 21년
兵曹口傳政事以金益彬爲宣傳官
정조 21년
李集斗以戶曹言啓曰宗廟東西外墻垣修改吉日令日官池景喆推擇則今月二十八日卯時爲吉云以此日時始役擧行何如傳曰允
정조 21년
李相璜以忠勳府言啓曰今此幼學臣柳𤤤以其先祖贈吏判柳夢寅伸雪後籍産還推事上言啓下戶曹覆啓判付伸雪之後籍産之還給法理卽然贈吏判柳夢寅家未推田土嚴飭該府該道斯速出給後草記或狀聞使幾百年後拔例昭釋之擧不至於無實之科爲旀因此思之故相許積復官後籍産尙未出給云本曹知悉依法典擧行事命下矣臣府如有柳夢寅家産之可以還給者則成命之下豈敢不對揚德意出給其祀孫而柳𤤤之稱以舊物呈狀願推者卽光陽白川興陽礪山等地所在田畓也光陽白川則臣府之受賜於宣祖朝謄錄所載明白無疑礪山又是戊申乙亥新籍則一以恩賜田畓而年條相左一以新屬土地而前後逈異以此以彼初非可論至於興陽田土則初以府案中無出處之懸註故慮或爲柳家物而出給矣以其私券終無依據多有疑端旋卽還收則柳𤤤無辭可辨而乃敢上言煩籲其爲猥濫誠極可駭府屬田土中如果有近似於柳家籍産者則今於判付申飭之下豈敢有所靳持而事狀如此不得出給之意敢啓傳曰卿等俱是拔例差下者則府中故實未必詳知至於田土有無亦無關係者等是私物仍屬府庄還給柳氏亦有何關係乎昨年故相之直請以本府屬之度支有所奏而不許之者卽存羊之義也今於土地還給何敢張皇草記乎卿等有司之任一竝施以刊削之典此草記還給可也
정조 21년
李肇源以備邊司言啓曰卽見江華留守申光履狀啓則非啓非疏有乖事體所當重勘而此是近來謬例有非此守臣之創開該守臣姑先從重推考俾知啓體與疏體各自逈異無敢復踵謬例原狀啓旣不踏啓字而下本司自本司還下送雖以該房承旨言之所當措辭入啓而忽急之際未免不察亦爲從重推考何如傳曰此狀啓何狀啓乎不踏啓字而下備局必是政院之混下狀啓還入其承宣査覈論勘可也
정조 21년
李肇源以備邊司言啓曰卽見慶尙監司李亨元狀啓則備陳綿農失稔之狀仍以爲謹就列邑參瓦分等稍實二十四邑之次二十五邑尤甚十八邑先定邑分等更分三等之面里尤甚邑尤甚面里兵曹禁御營軍布各衙門身貢布竝純錢尤甚邑之次面里之次邑尤甚面里兵曹禁御營軍布木邊中五分一則本木四則代錢各衙門身貢布竝純錢尤甚邑稍實面里之次邑之次面里稍實邑尤甚面里兵曹禁御營軍布木邊中四分一則本本三則代錢各衙門身貢布竝純錢稍實邑稍實面里稍實邑之次面里之次邑稍實面里兵曹禁御營軍布木邊中錢木參半各衙門身貢布竝純錢至於訓局砲保事體與他自別不敢輕易議到而本木準捧實無其路竝請令廟堂稟旨分付矣本道綿歉參以前聞則狀辭論列恐不爲過其所分等亦頗該詳京司需用雖極可悶其在仰體朝家德意之道有不可靳持一竝依狀請施行至於訓局砲保道臣以事體之自別不敢仰請而旣云本色準捧實無其路則揆以一視之義亦難全然置之尤甚邑尤甚面里純錢尤甚邑之次面里之次邑尤甚面里折半代錢尤甚邑稍實面里之次邑之次面里稍實邑尤甚面里三分一代錢稍實邑稍實面里稍實邑之次面里之次邑稍實面里四分一代錢之意分付爲宜而面里分等之法雖曰綜核之政錢木分數之時最多奸弄之竇苟非守宰實心對揚使小民瞭然於各其所納之錢邊爲幾木邊爲幾則合名作疋之際每致疑眩以此意措辭嚴飭以爲民蒙實惠吏鄕任掌輩無敢容手之地何如傳曰允
정조 21년
李肇源以御營廳言啓曰本廳來十一月十二月兩朔應立右部右司屬忠淸左道五哨軍兵十月二十五日京中逢點十一月初一日與中司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道李肇源以御營廳言啓曰本廳來九月十月兩朔應立右部中司屬忠淸左道五哨軍兵五百十七名今已逢點整齊矣九月初一日與左司軍兵替代立番後舊軍放送之意敢啓傳曰知道
정조 21년
李海愚以義禁府言啓曰時囚罪人成肯柱沈來永等原情公事判付內除刑推議處照律區別功議草記事命下矣成肯柱沈來永等身爲齋郞莫重祭享不能謹飭致有此笏記誤換之擧揆以法意誠極驚駭竝以此照律罪取考律文則大明律祭享條有曰失誤行事者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣成肯柱沈來永等各杖一百收贖告身盡行追奪而成肯柱五代祖櫟寧國原從功臣慶安君異姓四寸親云功議各減一等杖八十收贖奪告身三等沈來永五代祖之源振武原從功臣云功減一等杖九十收贖奪告身四等竝放送何如傳曰允
정조 21년
李海愚以義禁府言啓曰時囚罪人沈鑏白東運等原情公事判付內今明連値齋日以草記勘放功議區別減等事命下矣沈鑏白東運等傳旨內昨日洗馬坪別試射時命官及承旨進去一依親臨例擧行則事體何如而宰樞執鼓放數執鼓等節當爲擧行而初不待令雖非兵曹之知委如此應行之事何敢不爲待令乎拿處罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣沈鑏白東運等各杖一百收贖告身盡行追奪而沈鑏七代祖忠謙扈聖功臣靑陵府院君八寸親云功議各減一等杖八十收贖奪告身三等白東運無功議云杖一百收贖告身盡行追奪竝放送何如傳曰允
정조 21년
李海愚以義禁府言啓曰時囚罪人洪秉周原情公事判付內道伯旣定兼官使之察任則名雖擅行實異投符而狀語論列旣如許其間必有妄率之擧而然區別功議考律勘放後草記事命下矣取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣洪秉周杖八十收贖奪告身三等而其六代祖命元靖社原從功臣云功減一等杖七十收贖奪告身二等放送之意敢啓傳曰知道
정조 21년
丁巳八月二十六日辰時上御春塘臺抄啓文臣親試入侍時行左承旨李集斗右承旨李肇源左副承旨李相璜右副承旨李海愚同副承旨金達淳記事官金履永記注官金良倜記事官吳泰曾以次進伏訖上曰壯勇使進前壯勇大將鄭民始進伏上敎民始曰不老門丹楓亭亦設射放分所而堂上將官各一人與哨官一人爲試官可也民始曰臨殿勞動聖體若何上曰一樣矣民始曰寢睡水剌之節何如上曰一樣矣民始曰王大妃殿氣候何如上曰一樣矣民始曰惠慶宮氣候何如上曰一樣矣上曰抄啓文臣幾人入來乎履永承命出回奏曰先入者爲十一人矣上曰外儀整齊試官率抄啓文臣先入者行禮注書與翰林亦下去應試可也履永泰曾退出假注書呂東植記事官金景煥進伏引儀唱試官以下行禮二提學沈煥之二直提學李晩秀檢校直閣金祖淳以次行禮訖進伏上曰懸題紙入之祖淳擎紙入上命書御題擬沛張良請先人先行爲五萬人具食箋祖淳擎出懸題引儀唱抄啓文臣跪俯伏興平身上敎集斗曰試所承旨率抄啓文臣隨閑暢處使之應制以進可也上曰抄啓文臣中時帶臺職人許遞出榻敎煥之曰今此抄啓文臣親試已有成命則應試諸人所當謹俟其日以爲齊會之地而具得魯乃於日前擅出郊外云事甚可駭拿處何如上曰筵退後査問委折以啓可也出擧條上曰升補已出榜乎肇源曰姑未出云矣上曰題則云何肇源曰詩題則朝服見子孫賦題則竊識視之云矣上曰詩題無東人乎肇源曰無之矣上曰舊抄啓文臣李益運李勉兢使之待令可使也上曰隨駕軍兵頒賞及禁軍試射明日爲之可也仍命書榻敎曰頒賞明日待令侍衛以入直磨鍊雲寶劍置之殿座處所以試射處所爲之民始曰明日當先爲頒賞而後爲試射乎上曰依此爲之好矣上曰待敎入侍賤臣承命出傳與檢校待敎沈象奎偕入進伏上曰今番行幸時所過彭浦爲名地聞是金安老鑿引江水之處而其長爲幾里民始曰殆四十里云矣上曰京江近甚淺灘旱乾之際或有徒涉之時云今若疏濬如金安老之鑿開別浦則可以用力否民始曰事功甚鉅今則似難輕議矣上曰射放試記修入以爲頒賞等第之地而十八技藝亦於今日試取可也上曰前承旨洪仁浩使之入來與勉兢益運同爲賞格付籤可也民始曰明日試射亦以頒賞服色爲之乎上曰依此爲之可也民始曰本營把摠鄭學畊昨日除拜宣傳官矣本營多有擧行事該廳之任自多相妨事甚可悶故敢此仰達矣上曰改差其代令該曹口傳差代可也出擧條上曰月覲門除標信開鑰使入各營帳幕可也上曰承旨二人外歸院可也相璜海愚退出試記修入訖上移御幕次行御射命民始晩秀益運勉兢達淳侍射上曰抄啓文臣中善射者亦爲入射可也嚴耆李東萬承命侍射上命賜諸臣饌抄啓文臣同嘗上還內諸臣以次退出
정조 21년
丁巳八月二十六日辰時上御便殿同副承旨入侍時同副承旨金達淳記事官金履永記注官金良倜記事官吳泰曾以次進伏訖上曰抄啓文臣親試之退行者今日爲之待令于監印所出榻敎達淳曰臣於今番入院因金吾回啓始知有韓孝純子孫上言鳴冤之擧矣回啓旣已蒙允上言人自當照法勘處而此等上言無難抄啓是何道理今人雖不嚴於義理明於典故孝純干犯人孰不知亦焉有毫分可原之端哉然猶曲循捧入是則所以啓僥倖覬之心也以孝純之干犯尙欲伸雪之是圖其將天下更無不可雪之罪念之及此誠亦寒心矣上曰當初抄啓果不緊矣誰之所爲云耶達淳曰該房則李基讓而與僚員相議爲之云大抵渠輩稱冤之端雖曰老昏不省而前後庭啓無不首參公私文蹟已成不刊之案古今公議自有莫嚴之義則義理所關何敢乃爾乎臣誠憤惋初欲以文字仰陳而事關僚員同在一院故未免泯默至今自上若不處分以嚴隄防則來後之弊有不可言矣上曰前此似亦數番捧納矣達淳曰以回啓見之似有是事而豈可引而爲例每每如是乎所謂趙䃏子孫亦有鳴冤之擧臣固孤陋久遠事實未能詳悉而以渠上言見之其緊入於庚申之獄不可遽議於原恕者明甚而亦且捧入夫戊午庚申之事何等干犯而乃敢容易議到乎今人不解故事大義漸至湮晦此等處必須自上嚴斥然後世道可以少靖矣上曰抄啓文臣出令已久何尙不待令乎卽爲催促可也命退承史以次退出
정조 21년
行都承旨徐邁修坐行左承旨韓晩裕坐右承旨李肇源坐左副承旨李相璜坐直右副承旨李海愚坐同副承旨金達淳坐直注書金履永仕柳遠鳴病假注書呂東植仕直事變假注書尹東壽仕
정조 21년
金達淳啓曰來初一日輪對日次矣敢稟傳曰當次人受點後日次來待
정조 21년
金達淳啓曰當該照訖試官等事過後捧現告勘罪事命下矣何傳旨捧入乎敢稟傳曰拿處捧供勘律
정조 21년
徐邁修啓曰今日殿座時承旨當爲備員而左承旨李集斗奉命出去無以備員何以爲之敢稟傳曰許遞前望單子入之待下批牌招察任
정조 21년
承旨前望單子入之韓晩裕落點
정조 21년
以兵曹額外內禁衛秋等試射優等人別單傳于李肇源曰第二人所當弓矢賜給而三矢百三十步俱入亦自不易今番則大比且在近直赴會試
정조 21년
李肇源以備邊司言啓曰頃因黃海監司李義駿狀啓軍布代納參考已例消詳狀聞後稟處之意覆啓行會矣卽見其狀本則以爲通一道綿農被災無前徵布之無路可謂無此疆爾界在前己酉庚戌辛亥等年亦以綿歉代納純錢而猶未若此時之爲甚各軍門各該司各色價布及江都所送選武布限明年九月當特許純錢代納事請令廟堂稟旨分付矣本道綿歉被水災處則固無可論而不被災面里及其他諸邑比諸嶺南似或無遜嶺南則分三等區別本道則全一道純錢恐爲太過且於年前以本道之不分衙門輕重混請代錢後無得如是之意嚴加論責今此狀請所當勿施更令修正以聞而民人之望已久出秩之限將迫伏況繡衣纔奉慰諭災邑之命德意所曁道內輿情無論彼此必當一倍顒祝特依庚戌辛亥等年已例各軍門各衙門各色納布及江都所送選武布一竝限明年九月當純錢代納之意卽爲分付何如傳曰允
정조 21년
李相璜以司饔院都提調意啓曰江民石重喆等上言批旨內此弊聞之熟矣其所釐弊之方令該院草記事命下矣招致石重喆等細問渠輩情願詳考本院事例則每年漁所有結復所收米三百二十四石以爲進上及封餘雜費策應之用而所謂挾船千戶等漢不有法意種種勒徵橫侵自昔已然非不隨卽矯救而爲弊自如則江民之有此號冤誠亦豈怪第其所訴不但在挾船貿易一事細究本情專欲圖得五邑漁戶復戶條四百餘結創爲貢物名色如漁父作契之類蓋此漁戶復結粵自設箭之始至于今屢百年來五邑許多漁戶賴以資生傳子傳孫有同永久之世業今若一朝奪此與彼則在江民雖有牟利專榷之幸在漁戶反有失業渙散之慮較之挾船之弊其所冤抑必有甚焉則實不可遽然議到雖以江民言之若祛挾船千戶徵索之患則在渠生涯實無所妨而必欲奪取漁戶之命脈者太涉無厭上言內辭意勿施至於挾船爲弊亦不可不趁卽矯革此則就漁所貿易剩條及十年以來謄錄外雜費諸名色中略略裁減使之從便私貿依例進排而千戶挾船名色永爲革罷則剩條與裁減之數足可相當分排而江民稱冤自歸於無麪之不托以此定式遵行何如傳曰允
정조 21년
李肇源以兵曹言啓曰宗廟東西外墻垣修改之役今月二十八日始役事自戶曹草記啓下矣毁墻每處內面令繕工監堅遮圍排各定衛軍二名限改築間嚴加守直亦令巡邏營門各別巡察之意分付何如傳曰允
정조 21년
李肇源以兵曹言啓曰今此冬至兼謝恩使一行赴燕時所把驛馬必須前期分定然後可無窘急之患應把驛馬四十五匹內忠淸道八匹全羅道十匹慶尙道二十匹來九月二十日京中逢點江原道四匹咸鏡道三匹直送安州同月二十五日逢點之意五道監司處行移何如傳曰允
정조 21년
李集斗以戶曹言啓曰時御所內各司雨漏處修改吉日令日官崔景烈推擇則今八月二十九日卯時爲吉云以此日時擧行何如傳曰允
정조 21년
李相璜以漢城府言啓曰今五月二十三日因慶尙監司李亨元孝烈旌閭狀啓有旌閭豎立後啓聞事判下矣卽接西部令李宗恢牒報則蓮池契故孝子安豐君旌閭今月二十六日豎立事報來之意敢啓傳曰知道
정조 21년
李肇源以訓鍊都監言啓曰依傳敎馬才應試馬兵不善抄出當該別將李東植決棍十度汰去之意敢啓傳曰知道
정조 21년
李肇源以御營廳言啓曰依下敎訓鍊都監牢子次知敎鍊官禹德中決棍十度之意敢啓傳曰知道
정조 21년
以黃海監司李義駿狀啓價布特許純錢代納令廟堂稟旨分付臣則惶恐待罪事傳于李肇源曰勿待罪事回諭
정조 21년
丁巳八月二十七日辰時上御春塘臺隨駕軍兵頒賞入侍時行都承旨徐邁修右承旨李肇源左副承旨李相璜右副承旨李海愚同副承旨金達淳記事官金履永假注書呂東植記注官金良倜記事官吳泰曾二直提學李晩秀檢校直閣金勉柱檢校待敎沈象奎壯勇大將鄭民始禮曹判書李時秀兵曹判書李祖源以次侍立訖上具戎服乘馬出萬八門保定門由明光門靑陽門至春塘臺下馬升座上曰頒賞諸人各其營整齊待令乎肇源曰已爲團束矣時秀曰內苑試射連日勞動聖體若何上曰一樣矣時秀曰寢睡水剌之節何如上曰一樣矣時秀曰惠慶宮氣候何如上曰一樣矣上曰兵判及各營將臣參見除之上曰校卒頒賞旣自各營團束則御將兼領訓局矣兩營信地可以承接乎肇源曰可得承接云矣上曰訓鍊都監牢子頒賞時不爲跪受次知敎鍊官出付御營大將決棍十度汰去可也上曰李塘曾經承旨矣假承旨差下禁營頒賞處使之進去可也上曰隨駕朝臣應射頒賞者亦爲一體頒賞可也民始晩秀及行工曹判書金文享前承旨李勉兢兵曹佐郞鄭文始以次頒賞上入小次命侍衛皆退仍敎曰承宣二人外亦皆歸院可也邁修相璜達淳退出履永亦隨退上曰今日旣行本營試射而訓局又以頒賞入來馬兵別將抄出馬才人試藝可也上曰御將旣是前外使摠使亦是前大將矣本營大將應射時同爲應射可也民始及行上護軍金持默行大護軍趙心泰以次應射上命書榻敎曰該營馬才軍應試落馬夥然多不能成樣當該大將爲先從重推考不出抄出之馬兵別將令該大將決棍汰去試射畢閣臣承史及本營將官以下命宣饌上還內諸臣以次退出
정조 21년
行都承旨徐邁修坐行左承旨韓晩裕坐直右承旨李肇源坐左副承旨未差右副承旨李海愚坐直同副承旨金達淳坐注書金履永仕柳遠鳴病假注書呂東植仕直事變假注書尹東壽仕
정조 21년
李每愚啓曰行大司憲宋煥箕在外執義掌令二員持平二員未差監察茶時之意敢啓傳曰知道
정조 21년
李肇源啓曰右邊捕盜大將李得濟以善騎別將明日沙阿里習陣出去矣所佩命召及大將牌傳令牌何以爲之敢稟傳曰仍佩往來
정조 21년
傳于李肇源曰京畿監司留待
정조 21년
傳于李肇源曰閫帥守令留待
정조 21년
傳于李肇源曰下直閫帥守令入侍
정조 21년
備忘記富寧府使柳相亮下直長弓一張長箭一部片箭一部筒兒一箇賜給
정조 21년
金達淳啓曰日次儒生殿講還宮後更稟事命下矣以何日爲之乎敢稟傳曰明日爲之專經文臣殿講及文臣製述同日爲之處所便殿爲之
정조 21년
傳于金達淳曰明日當由逌瞻門展拜景慕宮該房知悉
정조 21년
韓晩裕啓曰明日展拜承旨當爲備員未差之代政官牌招開政差出待下批仍卽牌招以爲進參之地何如傳曰前望單子入之待下批牌招
정조 21년
傳于李肇源曰次對久未爲之再明日次對進定於明日
정조 21년
金達淳以成均館大司成意啓曰曾因大司成臣南公轍所啓本館入直久任郞廳外凡郞無敢入直若以代員替直則亦例下都監郞官例必也草記然後代直事特敎定式矣久任直講金銑典籍鄭履綏俱以照訖講試官方在就理司成尹羽烈身病猝重時無入直之員不得已以他郞官姑爲代直之意敢啓傳曰司成尹羽烈改差其代令該曹口傳差出使之今日內入直可也
정조 21년
吏曹口傳政事以宋翼孝爲司成
정조 21년
兵曹口傳政事以具明遠爲忠淸水使
정조 21년
金達淳以禮曹言啓曰圖畫署畫員李宗秀有頉代本署祿窠以差備待令畫員金在恭依節目陞付之意敢啓傳曰知道
정조 21년
李肇源以兵曹言啓曰羽林衛將李觀成素患痰癖之症近益添劇時月之內無望供職呈狀乞遞實病旣如此則宿衛領軍之將不可久曠改差何如傳曰允
정조 21년
李海愚以刑曹言啓曰今番監試初試一所移文內利川李邦裕持李邦海照訖帖安城崔仁幹無帖冒入陰竹南夏尙持僞造照訖帖瑞興李寅弼遂安全興祚換揷號名紙而興祚稱其兄病出去寅弼代作代書稷山吳德禧持二所照訖帖竝冒入云二所移文內鐵原李漢奎漣川金慶老持僞造照訖帖平山金樂鍾持本邑照訖帖新溪劉雲鵬換持照訖帖平壤金履用號牌與照訖帖名字相左平壤鄭養操疊持金益漣照訖帖竝冒入云矣取考律文大典通編諸科條有曰借述代述者不錄名闌入者限己身降定水軍借述之全興祚代述之李寅弼闌入之李邦裕崔仁幹金履用等竝令兵曹定配所押送南夏尙李漢奎金慶老等持僞帖冒入國試罪係深重嚴覈得情後更爲稟處吳德禧金樂鍾劉雲鵬鄭養操等所犯與用情闌入煞有間焉自臣曹分輕重勘處何如傳曰允
정조 21년
徐邁修以工曹言啓曰今此秋奉審時宗廟瓦㽅執頉十六坐永寧殿瓦㽅執頉十三坐合二十九坐自臣曹各別精造與本署提調臣閔鍾顯戶曹判書臣金華鎭廟司令臣金履禮眼同奉安于祭器欌之意敢啓傳曰知道
정조 21년
李海愚以義禁府言啓曰照訖講二所試官李羲甲拿處捧供勘律事傳旨啓下矣李羲甲以平安道京試官時未上來依例發遣府羅將所到處拿來何如傳曰允
정조 21년
李肇源以兵曹言啓曰因刑曹草記今番監試初試時一所借述罪人遂安居全興祚代述罪人瑞興居李寅弼闌入罪人利川居李邦裕安城居崔仁幹二所闌入罪人平壤居金履用依法典令兵曹限己身降定水軍事啓下矣罪人全興祚全羅道興陽縣李寅弼扶安縣李邦裕光陽縣崔仁幹康津縣金履用咸鏡道慶興府造山鎭竝水軍充定而各定驛子押送之意敢啓傳曰知道
정조 21년
李海愚以刑曹言啓曰因吏曹啓目判付內追榮官敎之過五年尙不出給使安寶敎旨爲曹吏掩置之物者萬萬痛惡令刑曹嚴覈重繩後啓聞以爲懲後之地事命下矣依判下吏曹當該書吏金亨祿捉來各別嚴杖究問則所供內以爲癸丑年因曺光裕之上言成出其追榮官敎安寶之後惟待光裕之推去而年久掩置尙不出給之罪遲晩矣謹按律文則大明律制書有違條有曰稽緩制書者罪止杖一百依此律待日限更爲嚴杖一百懲礪放送之意敢啓傳曰知道
정조 21년
李海愚以刑曹言啓曰因結城縣殺獄罪人朴三卜査啓回啓判付內僉議詢同可見公議之大同潛奸之律在凡人難貸以雇奴欲犯雇主之女至於自裁比凡人當用加倍之律則刑官減律之請道伯和光之論未知稱叶於物情且於獄理尤似不襯當而其在愼獄之意亦何可滯於前見更付亞堂十分究理如有意見論理草記否則嚴飭推官斯速捧遲晩事分付道臣前刑曹參判臣趙鎭寬以爲法律者所以弼五敎也苟係名分風化之際則法亦有時乎輕重況可壞名分而兼違正律哉今此三卜雇工也翁德雇主之女也其奸不奸逼不逼要之未決而其分固定也假如奸成則雇工奸主自有當律翁德雖不死三卜則決可殺且如非奸而曰奸洞疑虛喝則翁德之死無論自縊與否三卜之罪固浮於奸而在法則元非一律姑待其自服誣人然後徐而議之亦或可矣且以翁德言之與其永蒙不潔之名而快心於讎人毋寧歸之自縊置之淸脫而失不經於業冤之爲愈也議者或引大明律長短雇之說謹稽律文雇主殺雇奴以凡人論雇工奸雇主以奴僕論雇工毆辱家長則用法減於奴而加於人一以防專殺一以嚴名分一以覈名實律雖參差而義則各當此所以制法而弼敎也至若短雇云者出於萬曆間一有司之說而且不載於奸淫條特註於誣辱條其意亦可知也且夫妻主與婢夫其名分之嚴猶不若雇奴主而論以律文本係償命一自頃年設法之後未聞妻主藉此專殺而婢夫則緣此猥戢其爲風化之助大矣況今民俗日渝變怪層生而農雇之類鄕曲之所恒有也如以爲短雇而弛其律則是乃家家而育奸淫之具也其流之弊恐不可勝玆不避煩冗敢此附陳云矣敢啓傳曰判堂別具意見粘啓稟處可也
정조 21년
李肇源以壯勇營言啓曰本營秋等試射時將官將校各技優等人別單書入之意敢啓傳曰知道
정조 21년
李肇源以訓鍊都監言啓曰本局局別將李周鳳身病甚重勢難察任改差何如傳曰允
정조 21년
李肇源以御營廳言啓曰本廳字內興仁門南邊第一城廊近處體城五間許頹圮處今月二十八日爲始改築之意敢啓傳曰知道
정조 21년
以京畿監司李在學狀啓金浦陽川朝官年七十士庶年八十職姓名年歲開錄馳啓事傳于李肇源曰加資今日下批下送以爲卽爲分給之地事回諭
정조 21년
刑曹啓目向前四學書吏林啓春等照訖考講時各處貢人等處謂以前例侵徵貢人是白加可致有此科治之境矣徒等罪狀萬死無惜是白置各人等招辭俱爲遲晩竝考律嚴勘何如判付啓後勿更犯之意嚴飭分揀放送爲良如敎
정조 21년
丁巳八月二十八日辰時上御誠正閣諸承旨持公事入侍下直閫帥守令京畿監司同爲入侍時行都承旨徐邁修前承旨李集斗行左承旨韓晩裕右承旨李肇源左副承旨李相璜右副承旨李海愚同副承旨金達淳記事官金履永假注書呂東植記事官金景煥吳泰曾檢校直閣金勉柱京畿監司李在學忠淸水使柳鎭琡富寧府使柳相亮以次進伏訖肇源曰守令入侍自有坐處而富寧府使柳相亮先於閫帥而進伏楹內事甚未安該守令推考不善指導之司謁亦爲推考何如上曰依爲之出擧條上命書傳敎曰近來凡係於紀綱事面處無不掃地而大臣摠裁諸堂分掌核印雖以除弊之意不爲設廳體貌果何如經傳印出亦異史書則除非覲行與實故事當逐日仕進而左傳印出之所未聞緋袍人仕進董役只委參下兩抄啓寧有如許國綱乎無端不爲仕進舊抄啓文臣李相璜亟施不敍之典大臣之不爲董飭固甚慨然句管閣臣之無一言不可無飭當該監印閣臣李晩秀金祖淳越俸一等相璜先退上命書榻敎曰左傳監印舊抄啓文臣李相璜不敍代前承旨李集斗監印左承旨韓晩裕亦爲監印使之輪回仕進集斗晩裕先退上曰下番何以不爲入侍乎肇源曰以拿處傳旨捧入故也上曰伊時講席試官避入之擧可謂顚錯而不若是者唯吳泰曾一人而已此傳旨中史官吳泰曾爻周使之進去印所可也達淳讀奏全羅監司李得臣狀啓進上石榴待其成熟封進事書判付訖海愚邁修以無公事先退上曰閫帥守令進前鎭琡進奏職姓名上曰年幾何鎭琡曰六十五矣宣諭訖肇源曰忠淸水使柳鎭琡出入之際不分楹內外宣諭後命退而不卽退出擧措顚錯事甚可駭所當重勘而本院請推之外無他可施之罰何以爲之乎上曰擧措之顚錯固無論衰憒甚矣難責制閫之任罷職其代口傳差出使之明日辭朝俾除夫馬等待之弊可也出擧條相亮進奏職姓名上曰下去勉爲之也宣諭訖命除七事相亮先退上敎在學曰諸處園所墓所奉審則竝無頉乎在學曰無頉矣仍命退諸臣以次退出
정조 21년
丁巳八月二十八日巳時上御重熙堂軍士房承旨入侍時右承旨李肇源假注書呂東植記事官金景煥記注官金良倜以次進伏訖上曰今番監試榜目紙何其太厚也肇源曰旣有先朝飭敎則固不當若是而今番則似是試官輩不知之致也上曰然則此榜目何承宣捧入乎肇源曰再昨捧入之時臣等在春塘臺故不知其何承宣矣上曰此後嚴飭勿復如是可也上曰上京守令爲幾人分付吏曹使之知入可也賤臣承命出回奏以三登縣令嚴耆白川郡守徐敎修兔山郡守徐理修高城郡守尹守翼彦陽縣監成國民方受由在京云矣上曰今日內還下送事分付吏曹而其下去與否卽爲知入可也上曰日次殿講儒生到記修正以入以爲受點之地可也命退承史以次退出
정조 21년
行都承旨徐邁修坐行左承旨李晩秀內閣直行右承旨韓晩裕坐左副承旨李肇源坐直右副承旨李海愚坐同副承旨金達享坐直注書金履永仕柳遠鳴病假注書呂東植仕直事變假注書尹東壽仕
정조 21년
大駕詣景慕宮展拜罷後內閣政院藥房玉堂口傳問安答曰知道
정조 21년
承旨前望單子入之朴載淳落點
정조 21년
李肇源啓曰新除授承旨朴載淳方在罷散中何以爲之敢稟傳曰敍用
정조 21년
備忘記忠淸水使具明遠下直長弓一張長箭一部片箭一部筒兒一箇賜給
정조 21년
李晩秀以吏曹言啓曰上京守令今日內下送後草記事命下矣高城郡守尹守翼兔山縣監徐理修纔已催足下送而三登縣令嚴耆彦陽縣監成國民親病方劇延豊縣監宋持敬身病猝重俱不得下去云雖未知其親病身病之如何而特敎催促之下不卽還官事體所在誠極未安所當重勘而本曹請推之外無他可施之罰何以爲之敢稟傳曰竝改差口傳差出秋務方殷使之卽爲下送
정조 21년
吏曹口傳政事以徐有惇爲延豊縣監李豐林爲三登縣令韓景禹爲彦陽縣監趙潤德爲司成
정조 21년
以江華留守申光履狀啓本府壯義旅更爲試取得中人姓名後錄馳啓事傳于李肇源曰殿試帖文與內下筒箇下送卿其祗受頒給事回諭
정조 21년
李海愚以漢城府言啓曰依定式無主未葬處分付各部搜訪報來故別單書入而至於有主無葬之類亦令一一知委斯速過葬事申飭各部之意敢啓傳曰知道
정조 21년
李肇源以御營廳言啓曰今八月二十九日景慕宮展拜時依兵曹節目弘化門入直軍五十名除出新營入直千摠鄭潤弼出番哨官崔秀崗領赴于訓鍊都監都領陳東營入直軍三十名除出入直哨官印時秀率領宮大門外把守而竝待標信擧行解嚴後各還本處入直之意敢啓傳曰知道
정조 21년
刑曹啓目粘連殺獄罪人安東伊致打車德才情節各別嚴刑期於輸款而不報營門擅自掘檢有違法禁初檢官泰川縣監李萬榮依道臣所請令該府拿問重勘何如判付啓依回啓施行爲良如敎
정조 21년
龜城府殺獄罪人金大奉獄事粘連刑曹啓目腰眼一打不得全諱嚴刑得情云判付內道臣雖以實因之糢糊歸之於頗涉疑端別具狀聞以備審理之秩而死者死則死矣腰眼何必骨碎肉綻而血癊分寸廣闊然後方可謂死祟耳孔亦何必血流狼藉漬於衣襟然後始斷以行兇乎廳帳明有兩處之痕損而掩之不得則有難十分可信云云者道啓未必爲然然道臣在該道習諳獄理情僞有此論理登聞是置卿曹遙度之論將何以的從乎當死者生固是欽恤之政而不當起疑處起疑以致死者之不得償命亦非重獄體之道卿等別出意見消詳關問道臣使之的確報來後更爲粘啓稟處爲良如敎
정조 21년
平安道殺獄罪人等査啓粘連刑曹啓目祥原嚴禾包里獄事石打最似眞的牛觸終不彷似依前嚴訊平壤許旭海獄事三檢會査邑倅皆曰疑晦道臣亦曰疑晦上裁云龍崗吉男伊獄事恣意揮擠跡皆綻露嚴刑取服何如判付內祥原嚴禾包里段道狀之傅輕曹啓之請仍者只將不成體格之詞案依俙說去終無以的然決疑供招之所以同異成案之所以詳略意見之所以出入與夫當覈而未及究覈者當歸一而未及歸一處令下去繡衣還朝時到該邑親執詳査書啓後更爲稟處檢官事萬萬駭然殺死之案關係何如肯綮句語之無難刪拔寧有如許檢官乎不可尋常拿處而止令該府嚴問捧口招以爲重勘之地爲旀平壤許旭海段三檢之邑倅曰疑晦道伯曰疑晦兺不喩卿亦曰可疑兺除良死者過六十老漢詞連無非衆老漢而道啓之更査者竝與傷處疑端不爲別白論理亦令繡衣還朝時一體親執詳査書啓後稟處爲旀龍崗吉男伊段依回啓施行爲良如敎
정조 21년
右議政李秉模箚曰伏以臣冒膺文臣製述考試之命神識昏錯入格試券大違程式而矇未之察退而出榜將欲入啓之際始乃覺得萬萬惶懍靡所容措試體至嚴不可以入格而置之一竝勿施該文臣令該府拿問嚴處仍命亟治臣罪以嚴試法千萬幸甚取進止答曰省箚具悉卿懇未及照察之致卿須安心入格人何必拿處以違格勿施亦不可闕榜以表應製文臣明日會于賓廳更以他題製進而弘文提學牌招考券然後與銘券同爲出榜仍傳曰此批答遣史官傳諭
정조 21년
丁巳八月二十九日卯時上詣景慕宮展拜入侍時行都承旨徐邁修行左承旨韓晩裕右承旨李肇源左副承旨李海愚右副承旨金達淳記事官金履永假注書呂東植記注官金良倜記事官吳泰曾二直提學李晩秀檢校直閣金勉柱檢校待敎沈象奎以次侍立訖上具翼善冠衮龍袍乘輿出交泰門永淸門明政門弘化門由逌瞻門日瞻門詣景慕宮至降輿所降輿入神門詣板位行再拜禮仍詣廟內奉審訖入齋室少頃出齋室門敎曰講製文臣及日次儒生整齊以待于協陽門外可也仍乘輿由日瞻門逌瞻門入弘化門集禮門景化門銅龍門建陽門協陽門宣化門還內諸臣以次退出